khistorydata/jeongjo-sjw-relations huggingface dataset:
정조 20년
丙辰九月十七日卯時上御誠正閣諸承旨持公事入侍時行都承旨黃昇源行左承旨李益運右承旨鄭尙愚左副承旨魚用謙右副承旨吳鼎源記事官柳遠鳴假注書李弘謙記事官金景煥記注官金良倜儉校直閣金勉柱以次進伏訖上曰無公事房退出可也鼎源退出昇源讀奏平安監司朴宗甲狀啓安州牧使穀簿磨勘守令指名現告事益運讀奏平安監司朴宗甲狀啓大國人出來事義州府尹沈晉賢啓本大國人出來事尙愚讀奏慶尙監司李泰永啓本豐基郡反庫事用謙讀奏禁府照律啓目事上命書判付訖上曰今日命設抄啓親試而所謂掌務官不卽指揮應試人尙此遲滯不來極爲駭然若不於持公事罷前一齊來會則當該掌務官當別爲重勘矣遠鳴承命出傳仍命書傳敎曰講製久未爲之今曉使之待曙來待則內閣擧行所當知委在闕之抄啓文臣中有實職者而不此之爲以致臨殿已久不卽待令當該入直閣臣罷職承旨中曾經抄啓文臣者亦爲遞差所謂掌務官不知屛息之義其所犯科不一而足萬一更進一步當作何許罪犯今日擧行尤爲駭然前注書金履永事過後令該府拿問嚴處不卽知委之罪一也注書柳遠鳴亦爲拿處閣吏令攸司從重科治上曰禮曹判書京畿監司入侍賤臣承命出傳與行禮曹判書閔鍾顯京畿監司李冕膺偕入進伏上敎冕膺曰今番陵行時沿路諸邑擧行一以付卿卿須各別嚴飭毋爲泛忽可也冕膺曰沿路墓廟致祭處書入中有遺漏者自諸邑更爲錄上故玆以修正以來矣上曰入之覽訖敎曰晉安尉柳頔誰也冕膺曰此是注書柳遠鳴之先祖也上敎遠鳴曰爾之幾代祖乎遠鳴曰臣之七代祖矣上曰其宣祖朝駙馬乎遠鳴曰然矣上敎冕膺曰量其道路之遠近可以致侑處一一書錄而祭品則酒果脯鹽酌定可也命先退冕膺退出上敎鍾顯曰從享節目書來否鍾顯曰書出待令矣上曰入之覽訖敎曰右相言從享後有設科之例云前例果有之否鍾顯曰曾無是例先朝丙子宋文正配享時適因視學有試取之擧而其外無可據之例矣上曰先正配享時亦有贈職之例乎鍾顯曰宋文正以左議政加贈領議政矣鍾顯曰再昨右相以邑號改定事有所筵奏而臣適見文蹟則先朝戊寅六月二十一日以不諱嫌名事先朝有下敎矣上曰其時日記入之可也景煥承命出持入上覽訖敎曰予以御諱不當諱嫌之意旣有下敎而今見日記則先朝亦果有是敎甚可幸也鍾顯曰雖有聖敎而臣意則猶有所未安凡人家子弟其親之嫌名擧皆諱之獨於君上之諱不諱其嫌大爲不可右相之言實有所見必有明白之事然後乃可安心矣上曰不必以此拘礙而況有文蹟之班班可考者乎仍命退諸臣以次退出
정조 20년
丙辰九月十七日午時上御重熙堂左承旨入侍時左承旨金祖淳假注書李弘謙記事官金景煥記注官金良倜以次進伏訖上命書傳敎曰華城之役告成而城神之祠先令建置矣聞亦告完行幸前卜吉妥奉位版祭文當親撰而獻官本府留守爲之香祝先期下送事令該房該曹知悉擧行仍命退承史以次退出
정조 20년
丙辰九月十七日午時上御誠正閣禮曹判書封章太學生疏頭以下入侍時行都承旨黃昇源左副承旨魚用謙記事官金景煥記注官金良倜行禮曹判書閔鍾顯疏頭洪準源掌議沈允之疏色徐鼎輔李在修寫疏李羲斗製疏金鐮以次進伏訖上命疏頭進前讀疏準源讀疏訖上曰掌議則向日陳疏時已知名矣其下疏色諸儒生次次奏職姓名可也鼎輔進奏姓名上曰誰家之人乎鼎輔曰故郡守廣修之孫也在修進奏姓名上曰此是李仁祜之子乎在修曰然矣羲斗進奏姓名上曰此嶺伯之子乎羲斗曰然矣鐮進奏姓名訖仍命聽批上敎鍾顯曰金文靖實我東之濂溪而今日特允配享之請予實喜幸鍾顯曰此實屢百年未遑之擧而今我聖上以尊賢重道之念克從士林之齊籲不惟斯文之幸實大有光於聖德矣上曰予於先正配享之事竊自有講明者久矣崔致遠薛聰安文成鄭圃隱此四賢中鄭圃隱生於麗末始倡道學在我東爲箕子後一人其功甚大實合於腏食聖廟至於崔致遠薛聰亦東方儒者之表著然其於從祀則予未知如何而崔致遠似或過矣安文成有大功於聖廟報以爼豆之典如四賢祠之別立祠則實爲允當唯金文靖則大學西銘微辭奧旨始爲發明居敬直內之工道學淵源之正實爲斯文之宗匠故予之曠感而欽歎者正以此也今之言文靖者皆以道學節義文章竝稱然配享重典只當以斯文道學論之而已至如節義文章猶屬其餘事以金文靖之節義猶屬餘事則其道學之尊尤可尙矣鍾顯曰聖學高明洞見斯文之頭䐉臣實欽誦不已也鍾顯曰因館學儒生洪準源等上疏批旨內省疏具悉先正文靖卽我東之周子也兩程張朱先侑聖廟而使周子獨漏於從祀之列在兩程張朱之心安乎否乎爾等今日之請卽趙文正李文純李文成宋文正之心也允諾之姑徐至今意在重其禮愼其事而已疏旣三上更何持難爾等所請先正文靖公金麟厚配食文宣王廟庭事許施令禮官取考典禮卜日擧行事命下矣先正臣文靖公金麟厚道德文章節義功化之兼有不偏惟我聖上眞知曠感於數百年之後特許陞配將擧縟儀以爲明天理淑人心之道瞻聆俱聳斯道增光擧國之幸莫大於此取考前例則壬戌年兩先正陞配時以東西廡恐有狹窄之慮本曹堂上與成均館堂上有同詣奉審之擧而今則以壬戌年十位黜享及甲午年宋朝六賢陞配殿內之故兩廡俱有餘地別無奉審之事從祀吉日問於日官則今十月初七日爲吉云前一日告由於大成殿自前陞配之時例有遣禮官賜祭及敎書於本家祠堂之規又於從祀翌日頒敎八方今亦依此擧行何如上曰依爲之出擧條鍾顯曰今此先正臣金麟厚文廟陞配時事當一時擧行於中外而其勢自有未遑不但八路地方之遠近不同所入凡具亦難猝辦亦須先定太學規模而後知委擧行已有前例外方鄕校則待明年春釋菜告由奉安而位版所造栗木亦依前例開城府江華府自辦八道則令各其監營先期精造使之一時奉安之意知委於八道四都何如上曰依爲之諸道列邑皆於今年內擧行而告由之節別無可據之例略倣京中文廟東西廡酌禮之故事告由於先聖位版侑於當位而祭品爵一盛淸酒豆一盛芹菹籩一盛時果事後錄下送俾無禮煩事瀆之歎曾聞外方則別設禮成之祭云無義莫甚自今爲例亟革謬習事嚴飭諸道可也出擧條上曰曾聞從享之先正道德特異者另贈上相云卿果考例以來乎鍾顯曰以近例言之丙子年從享時先正臣文正公宋時烈因特敎貤贈上相矣上曰依先正文正公宋時烈已例先正文靖公贈吏曹判書金麟厚加贈議政府領議政可也出擧條鍾顯曰我朝從祀儒賢竝皆不祧而未有明白定制故曾在丁酉年文元公金長生陞配時其時故相臣金昌集故判書閔鎭厚以此陳達則肅廟特許不祧之典今此先正臣文靖公金麟厚祠版不祧事何以爲之乎上曰依爲之卿之所奏可謂得體況有特許之已例不祧之典亦爲施行若或親盡埋版則追造一款雖難輕議或有特敎亦多追造者卽爲分付該道星火擧行俾及於賜祭賜敎書之時可也出擧條鍾顯曰今此先正臣文靖公金麟厚陞配文廟時位次恐當以時代先後定次第奉安故敢此仰達矣上曰依爲之出擧條鍾顯曰在前先賢從祀之時有奉祀孫錄用之例矣今此先正臣文靖公金麟厚從祀命下之後其嗣孫恐當錄用故敢此仰達矣上曰依爲之知其名則今日政擧行不知則令該曹問于道臣使之狀聞後錄用可也出擧條鍾顯曰先正臣金麟厚崇報之典屢百年來實多未遑今以諡號中靖之一字伏奉聖敎尤不勝其欽仰激感蓋靖字是寬樂令終之義則其於先正道學節義造詣功化實有摸狀不盡稱停有欠者今當聖心曠感亟擧盛典之日先正節惠中靖字恐不可不博詢亟改以光昭代尊賢崇道之典臣意則發遣本曹郞廳問議于時原任大臣及在外儒臣以爲及時擧行之地恐不可已故敢此仰達矣上曰依爲之出擧條鍾顯曰從祀時敎書及頒敎文竝依例令文任撰進恐合事宜故敢此仰達矣上曰依爲之出擧條昇源曰先正臣文靖公贈吏曹判書金麟厚加贈議政府領議政事命下矣政官牌招開政以爲贈職下批之地何如上曰依爲之出擧條上敎準源曰汝年幾何準源曰年爲四十九矣上曰曠百年未遑之事予今聽施在汝可謂有榮矣仍命退諸臣以次退出
정조 20년
行都承旨黃昇源坐行左承旨徐有秉病右承旨金祖淳坐左副承旨鄭尙愚坐右副承旨魚用謙坐直同副承旨吳鼎源坐直注書柳遠鳴仕一員未差假注書李弘謙仕直事變假注書李致祜仕
정조 20년
金祖淳啓曰御營廳將官來言今日本廳軍兵日次私習云矣敢啓傳曰知道
정조 20년
傳于魚用謙曰明日出宮門路以協陽門爲之
정조 20년
傳于金祖淳曰右承旨入侍
정조 20년
傳于金祖淳曰慰諭御史入侍
정조 20년
吳鼎源啓曰淸州鴻山兩邑守令竝令待開門下送事命下矣鴻山縣監鄭致愚憲府旣已署經諫院則司諫李羽逵正言金商雨在外正言尹涵未署經只有大司諫宋銓一人無以備員署經獻納鄭毅祚卽爲牌招以爲署經之地何如傳曰允
정조 20년
以訓鍊都監習陣單子傳于金祖淳曰幸行當前習陣置之
정조 20년
魚用謙以司僕寺提調意啓曰本寺兼內乘吳毅常以其身病呈狀乞解幸行不遠之時不可暫刻曠務今姑許遞令該曹口傳差出何如傳曰允
정조 20년
兵曹口傳政事以李海愚爲兼內乘
정조 20년
魚用謙以武臣堂上祿試射試官意啓曰今日試射時局別將閔百履兼司僕將閔修益禁衛營千摠朴應浩五衛將金處純御營廳騎士將金折衝李有豐閔喆祥金鎭恒俱未滿四中行護軍田文顯折衝金慶輝全不得中竝依承傳罷職內禁衛將李潤春五衛將洪景運禁衛營騎士將趙瞰柳葉箭二中騎芻一中以矢數計之則雖未滿四中騎芻例有倍劃之規依前例勿爲罷職慶熙宮衛將李宗遠開場後晩時待令事體所在誠極駭然懲後之道不可仍置汰去何如傳曰允
정조 20년
魚用謙以義禁府言啓曰長城前府使洪景厚奉化前縣監李思祚等竝令該府拿問事傳旨啓下矣洪景厚李思祚等俱在任所云依例發遣府書吏羅將拿來何如傳曰允
정조 20년
禁府啓目前注書金履永原情云云傳旨內辭緣泛稱遲晩刑推得情何如判付啓除刑推議處爲良如敎又啓目安州前牧使曺翬振原情云云傳旨內辭緣泛稱遲晩刑推得情何如判付啓除刑推議處爲良如敎又啓目江西縣令金龍淳咸從府使尹範益等原情云云問目內辭緣泛稱遲晩金龍淳段刑推得情爲白乎旀尹範益段所當請刑是白乎矣曾經宣傳官勿爲請刑載在大典通編議處何如判付啓依允爲旀金龍淳段除刑推議處爲良如敎
정조 20년
丙辰九月十八日卯時上詣春塘臺瑞蔥臺入侍時行都承旨黃昇源右承旨金祖淳左副承旨鄭尙愚右副承旨魚用謙記事官柳遠鳴假注書李弘謙記事官金景煥記注官金良倜二提學沈煥之原任直提學徐龍輔直提學李晩秀原任直閣南公轍檢校待敎沈象奎以次侍立上具戎服乘馬出千五門萬八門保定門入靑陽門下馬陞座上曰禮曹判書京畿監司入侍賤臣承命出傳與行禮曹判書閔鍾顯京畿監司李冕膺偕入進前上敎鍾顯曰華城城神祠祭品卿與二直提學同爲詳考於五禮儀以奏可也仍命書傳敎曰華城城神祠祭品籩二豆二簠簋各一爼一爵三爲式無幣有祝而獻官則守臣爲之典祀官兼大祝則判官爲之諸執事自本府塡差亦以爲例春秋孟朔卜日降香祝事令禮曹知悉此意下諭于守臣上敎冕膺曰今番幸行時沿路諸邑擧行之勤慢皆已詳察否冕膺曰金浦守之觸事犯科去益無狀已無可言而富平安山皆有負犯其中陽川守稍勝於他守矣上曰諸守皆可論勘而金浦守則當於駕到時別爲嚴處矣又敎曰沿路墓廟亦皆詳知否冕膺曰西平君廟則道路稍遠似不擧論而東陽尉墓考於邑誌亦無見載矣上曰此則問其本家可也命兵曹佐郞李海淸拿入敎海淸曰汝之前後罪犯汝必自知予以方長不折之意至今饒貸而今罪則猶屬輕故不爲嚴棍姑爲放送汝其小心也仍拿出上命射祖淳跪啓請宰樞執鼓宣傳官傳命應射人皆應試訖上乘馬出靑陽門入保定門還內諸臣以次退出
정조 20년
丙辰九月十八日午時上御重熙堂右承旨慰諭御史入侍時右承旨金祖淳假注書李弘謙記事官金景煥金珍恪慰諭御史李始源以次進伏訖上敎始源曰無事往還否始源曰好爲往返矣上曰灣府水災果如所聞而民戶奠接等節皆已爲之否始源曰諸島水害已無可言而伊時漂頹民戶則賤臣下去前已始結構臣到本府後民人輩一一招諭使皆安堵而至於三江形止亦皆躬往看審一依聖敎爲之矣上曰自聞水災以來實深西顧之思今旣得盡懷保之方極可喜幸始源曰灣府以邊上重地公用百需十倍於他邑而凡諸經費都出於島坪屯稅今番水災之後島田則不甚汰落各垌則亦皆修築庶可以如前耕食最是黔同島麻島任新島以地勢低下之故酷被水災半成沙礫之場來頭耕作似無其望目下民情亦難聊生況此三島乃是官府屯田歲收稅穀數千石或爲戍卒給料之資或爲將士支放之用而殆同滄桑今無可論必有別般變通之政然後可爲官民俱支之道而及聞一府軍民齊聲籲訴則乃威化島許耕事也蓋本府之威化島周回四十里一望平蕪土品膏沃宜種百穀故古則民人入居耕食矣天順辛巳年間居民爲建州人所虜自此仍空其地今若許闢此島使任新等諸島居民往來耕墾則在島民可復農作之業在本府可充支放之用從前許墾之議間多有之而以兩國交界之故廟堂未敢輕許以臣目覩者論之鴨江中民居諸島未嘗不與彼界切近威化島則在任新島之南去彼界稍遠其間又有大小楸桑三小島爲之遮隔則謂以交界之故而空棄可惜之土者揆以事理極無意義今因此會許民耕墾則所收稅穀可充於防結添料之資本府城池機械劃給條自己酉停退以後未免廢輟城堞樓櫓漸不如古今若得此可以補缺其在重邊固圉之方亦非少益事係重大不可以臣一人之見斷而行之博詢廟堂特爲裁處何如上曰依爲之出擧條始源曰辛巳關西之禍南館被禍者十一人灣上被禍者十五人合爲二十六人乙未贈職時只擧知名者七人而其中崔孝一車禮亮又不在二十六人之數則二十六人之中得蒙贈典者只是五人而已其餘二十一人中白大豪黃後晟崔訔張超等四人名字則雖出於諸義士記傳中韓仕雄白元仁黃大中等三人則今年七義士特命竝侑之後其子孫次第呈單始聞其名而此外十四人則竝與名字而終無可徵之道極可悼惜今此七人者雖知其名亦無顯跡則贈秩享祠有難輕議而以其生同烈死同榮之義言之則彼七義士華誥崇躋血食千秋而顧此知名者七人及不知名者十四人則孤魂無主四時餒饗其所鬱抑冤恨於冥冥之中者想必有倍於前日矣今若別設一壇於顯忠祠左傍豎一木牌題以辛巳冤死白大豪等二十一人神位每於春秋祠享時一體祭之則不昧冤魂永有依歸西土瞻聆當倍感激其於慰忠奬烈之方不爲無助故敢此仰達矣上曰令該曹稟處可也出擧條始源曰臣於今番往來之路經由郭山之時一郡士民千百爲群擁馬遮路泣訴求活至不得作行蓋聞本郡介於宣定之間孔道直站徭役浩繁昔之五千戶今餘一千七百戶而實應役不過一千四百戶以今千四百戶責前日五千戶之役者已是難支之端百弊俱興之中最是軍還二政尤爲痼瘼本郡軍布合爲七千八百餘兩雖一家內父子三四人盡爲徵納猶患不足故每當春秋納布之際每戶里徵其數夥多且設獨鎭之後團束軍至於十六哨之多以此之故民皆逃散戶口日縮本郡還上各穀二萬二千餘石除却應頉戶則受還之戶不過千餘故一戶所受多則十餘石少不下八九石當其捧糴之時里族之徵逼歲騷然加以吏鄕之逋害及平民民不聊生闔境嗷嗷若此不已則不出十年將至於無邑而後已云臣參互民情爛漫究詰帶來軍官又是該邑舊倅之故更加詳問則一如民訴無少差異若不別般釐正則雖使龔黃爲治無以下手目下矯救之方恐莫如減還穀蠲軍摠而事係更張不敢獨伸己見詢問道臣講究良策以爲一郡支保之地何如上曰依爲之出擧條始源曰列邑之設置妓婢本爲接待使星使喚官廚之用故邑婢圖頉法意甚嚴而挽近以來紀綱漸隳方伯守宰之外甚至幕裨衙客無不惟意馱歸臣於今番奉使之路所歷營閫州郡所謂妓婢之屬殆欲絶種問其委折則其弊專由於此若不及今嚴禁申明舊制則終至於空其類而後已其在法紀寧不可駭臣意則分付廟堂行會各道其已頉者限以年數亟令刷還而此後先自方伯守宰敢有犯此者論以制書有違之典以爲永久遵守之地恐合事宜故敢此仰達矣上曰令廟堂草記稟處可也出擧條仍命退諸臣以次退出
정조 20년
行都承旨洪明浩牌不進行左承旨李益運齋宿行右承旨徐有秉病左副承旨金祖淳齋宿右副承旨魚用謙齋直同副承旨吳鼎源齋直注書柳遠鳴齋直一員未差假注書未差事變假注書未差
정조 20년
吳鼎源啓曰明日咸興永興兩本宮衣弊香燭親臨封裹相値視事頉稟之意敢啓傳曰知道
정조 20년
傳于吳鼎源曰聞卿等以齋宿入來云入侍事遣史官傳諭于左右相
정조 20년
傳于吳鼎源曰李判府事入侍事遣史官傳諭
정조 20년
傳于魚用謙曰明日次對進定於今日
정조 20년
魚用謙啓曰今日次對兩司當爲進參除在外未署經外呈告人員竝卽牌招何如傳曰允
정조 20년
吏曹安山郡守單金載瓚
정조 20년
傳于金祖淳曰未肅拜亞銓許遞與未差長三堂前望單子入之待下批牌招先開政後謝恩
정조 20년
吏曹堂上前望單子入之判書沈煥之參判黃昇源參議韓用龜落點
정조 20년
以吏曹參議韓用龜牌不進罷職傳旨傳于吳鼎源曰只推
정조 20년
有政吏批判書沈煥之進參判黃昇源進參議韓用龜牌不進右副承旨魚用謙進以洪明浩李益運爲承旨閔台爀爲大司諫吳翰源爲掌令顯際園令單金履銈鄭尙愚爲富平府使任聖說爲金浦郡守尹羲厚爲砥平縣監
정조 20년
魚用謙啓曰兵批無緊窠吏批無送西之人無政事之意敢啓傳曰知道
정조 20년
金祖淳啓曰今日齋宿承旨當爲備員新除授行都承旨洪明浩行左承旨李益運所當請牌而拘於廳規不得請牌何以爲之敢稟傳曰牌招
정조 20년
吏曹口傳政事以李英敎爲長城府使
정조 20년
傳于吳鼎源曰下直守令邊將入侍
정조 20년
備忘記上土僉使洪允復下直長弓一張長箭一部片箭一部筒兒一箇賜給
정조 20년
魚用謙啓曰臺啓事體何等嚴重而事變假注書李致祜擧條書入之際有大段誤書之擧臣之矇然捧入不勝惶恐而當該注書所當重勘本院請推之外無他可施之罰何以爲之敢稟傳曰先汰後拿
정조 20년
以正言尹涵牌不進罷職傳旨傳于吳鼎源曰只推
정조 20년
以江華留守金履翼狀啓仁川斥候伏兵修啓晩時擧行惶恐待罪事傳于魚用謙曰勿待罪事回諭
정조 20년
傳于魚用謙曰承旨房仍
정조 20년
魚用謙以吏曹言啓曰因司諫院正言尹涵上疏批旨內除非構人無實近於誣而凡在獲罪之列者一竝令吏曹禁府斯速抄出以宥以敍事命下矣被謫蒙放李顯道限三年給暇以未釋褐例施行張錫胤此皆以言獲罪或當蕩滌或當敍用而臣曹不敢擅便至於李秉鼎之削去仕版玄重祚之刊名臺選雖與以言獲罪有異而重臣臺臣名在罪籍已至屢月似當有一體甄敍之典何以爲之敢稟傳曰依施
정조 20년
吳鼎源以禮曹言啓曰文靖公金麟厚陞配文廟時諸道列邑皆於今年內擧行事命下矣諸道列邑鄕校陞配時吉日令日官崔景烈推擇則來十一月二十一日辰時爲吉云以此日時擧行之意知委而聖殿告由祭香祝令該司照例磨鍊急速下送諸道使之同日擧行事分付何如傳曰允
정조 20년
魚用謙以都摠府言啓曰今日入直內三廳武兼禁軍及軍兵等當爲中日習射而摛文院齋宿相値不得爲之之意敢啓傳曰知道
정조 20년
魚用謙以兵曹言啓曰今九月二十日文臣朔試射日次而咸興永興兩本宮衣幣香燭親臨封裹相値不得爲之之意敢啓傳曰知道
정조 20년
魚用謙以舟師營言啓曰舟橋旗幟有大小軍物之例今番幸行時以何軍物擧行乎敢啓傳曰小軍物擧行可也
정조 20년
魚用謙以義禁府言啓曰因正言尹涵上疏批旨內爾言出於惜卵之意除非構人無實近於誣而凡在獲罪之列者一竝令吏曹禁府斯速抄出以宥以敍事命下矣全羅道全州府定配罪人洪光一當爲放送而凡係罪籍者之奉承傳放送乃是格例臣府不敢擅便令政院捧傳旨啓下後擧行何如傳曰允
정조 20년
禮曹啓目來十月初七日文靖公金麟厚陞配文廟時應行節目參考前例磨鍊何如判付啓依允爲旀大成殿告由當日曉頭設行之意分付爲良如敎
정조 20년
死罪臣金憙疏曰伏以流虹之慶節方屆如川之景祿滋臻此實萬斯年無疆之休也爲今日臣子者孰不懽忭舞蹈爭獻華封之祝哉臣獨以負罪屛伏之蹤舊病已痼新症愈惡轉成癃癈無望自力徒荷醫藥之隆眷莫效起居之微忱前歲是日旣未趨班今年玆辰又復闕禮一猶罔赦況敢再乎臣於三朔沈綿萬念都灰之中遙瞻宸極而有霣如瀉默數辜負而無地自容有臣如此生不如死矣伏乞聖明亟命有司重勘臣罪以勵臣分焉臣無任云云答曰省疏具悉卿懇近聞向可何等慰喜卿須安心愼攝俟間上來仍傳曰此批答遣史官傳諭
정조 20년
行都承旨洪明浩牌不進行左承旨李益運坐直右承旨未差左副承旨金祖淳坐直右副承旨未差同副承旨吳鼎源坐注書柳遠鳴仕一員未差假注書李毅采仕直事變假注書鄭淳民仕
정조 20년
摛文院齋宿罷後內閣政院玉堂經宿口傳問安答曰知道
정조 20년
藥房提調臣沈頤之行左承旨臣李益運啓曰移次經宿勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道
정조 20년
吳鼎源啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭掌令吳翰源牌招啓辭未下監察茶時之意敢啓傳曰知道
정조 20년
李益運啓曰今日景慕宮展拜時承旨當爲備員行右承旨徐有秉卽爲牌招行都承旨洪明浩所當牌招而拘於廳規不得請牌何以爲之敢稟傳曰都承旨更爲牌招右承旨許遞
정조 20년
假注書李弘謙汰去代以李毅采爲假注書
정조 20년
事變假注書李致祜拿處代以李㬖爲事變假注書
정조 20년
以都承旨洪明浩牌不進推考傳旨傳于李益運曰違牌過矣更爲牌招察任
정조 20년
事變假注書李㬖在外代以鄭淳民爲事變假注書
정조 20년
以李致祜囚單子傳于吳鼎源曰合啓批答渠敢以初不呼書之不允二字書入於擧條又況渠非廳任亦不受書則昨日所爲前所未聞足見渠曚曨太甚削職放送
정조 20년
兵曹以崔東岳爲禁衛中軍
정조 20년
傳于吳鼎源曰再昨繡衣李始源擧條中妓物事批答有令廟堂草記稟處之命而誤以依爲之書出朝紙云昨日問于承宣則果無誤爲書出之事云矣今聞與所奏相左不能詳知之事徑先奏對極爲駭然昨日入侍承旨魚用謙禁推朝紙斯速釐正
정조 20년
吳鼎源以內醫院都提調提調意啓曰駝駱粥自十月初一日當爲封進依前例擧行事預爲分付司僕守之意敢啓傳曰知道
정조 20년
金祖淳以兵曹言啓曰今此幸行時守宮大將右參贊李致中從事官尹益烈時無職口傳付軍職何如傳曰允
정조 20년
金祖淳以兵曹言啓曰闕內入直訓鍊都監局別將把摠哨官及內三廳將守門將御營把摠哨官等番單子每中日入啓受點矣今此幸行相値勢難受點依定式今九月二十七日三十日入直人員二十二日入啓單子預爲受點趁期替直分所單子二十三日書入巡將監軍今二十四日入啓單子預爲排日受點逐日受牌大省記及別省記自今二十五日二十九日至二十四日預爲書入京中軍號亦自二十五日二十九日至預爲啓下留置政院逐日頒布隨駕所軍號自隨駕所啓下頒布之意敢啓傳曰知道
정조 20년
吳鼎源以二所巡廳言啓曰去夜初更五點量犯夜人幼學成垕執捉依例移送秋曹之意敢啓傳曰知道
정조 20년
吳鼎源以訓鍊都監言啓曰今九月二十日景慕宮展拜時因兵曹節目金虎門軍三十名將官率領挾輦侍衛金虎門軍六十名集春營軍四十名東營軍三十名西營軍三十名各其將官領赴都領營門還宮後各還直所而竝待標信擧行之意敢啓傳曰知道
정조 20년
吳鼎源以御營廳言啓曰今九月二十日景慕宮展拜時依兵曹節目弘化門入直軍五十名待標信除出出番哨官丁麟泰領赴于壯勇營都領陣解嚴後還爲入直之意敢啓傳曰知道
정조 20년
金祖淳以訓鍊都監言啓曰依下敎本局知彀官李應燁決棍十度之意敢啓傳曰知道
정조 20년
李益運以舟橋司言啓曰舟橋排設今日畢役之意敢啓傳曰知道
정조 20년
吳鼎源以義禁府言啓曰安山郡守趙重瞻爲先令道臣拿致營門從重決杖卽其地定配事承傳啓下矣趙重瞻卽其地京畿安山郡定配而時在任所云以承傳內辭意具罪目依例發遣府羅將押付畿營從重決杖後仍令押送配所之意敢啓傳曰知道此時沿路豈可爲弊乎府隷勿送嚴飭畿營卽爲擧行可也
정조 20년
以京畿監司李冕膺狀啓安山郡守趙重瞻從重決杖文移義禁府卽其地方安山郡定配事傳于金祖淳曰今番沿路邑守令事萬萬駭然其在信朝令爲民情之道不可不嚴處而究其本情則不知頭緖不覓錢穀而然雖謂之公罪亦可此所以守令決杖使之待還宮後擧行者也觀此狀啓已爲決杖云昨日知委之時若能別白分付豈有畿伯錯聽之擧乎當該承旨魚用謙三罪俱發何待捧供以不應爲律杖一百收贖勘放事分付該府
정조 20년
吳鼎源以義禁府言啓曰金浦前郡守具允德拿囚嚴問得情事傳旨啓下矣具允德時在任所云依例發遣府羅將拿來何如傳曰嚴飭畿營使渠斯速待命後拿囚可也
정조 20년
吳鼎源以義禁府言啓曰富平前府使趙象存拿問嚴處事傳旨啓下矣趙象存時在京畿任所云發遣府羅將拿來何如傳曰依具允德草記批旨施行可也
정조 20년
吳鼎源以義禁府言啓曰砥平前縣監李永喆卽其地定配事承傳啓下矣李永喆卽其地京畿砥平縣定配而時在金浦郡云以承傳內辭意具罪目依例發遣府書吏自金浦郡執捉仍令押送配所之意敢啓傳曰卽其地方卽句管之金浦則以任所地方誤定配所而循例捧入當該判義禁遞差該房承旨魚用謙兩罪俱發添問目取招可也
정조 20년
吳鼎源以義禁府言啓曰砥平前縣監李永喆卽其地定配事承傳啓下矣李永喆卽其地京畿金浦郡定配而以承傳內辭意具罪目依例發遣府書吏押送配所之意敢啓傳曰決棍次令畿伯拿致等待於該郡宿所站事分付可也
정조 20년
吳鼎源以義禁府言啓曰全羅道全州府定配罪人洪光一放送事承傳啓下矣洪光一放送事分付該道道臣之意敢啓傳曰知道
정조 20년
金祖淳以刑曹言啓曰因二所巡廳啓辭去夜初更量犯夜罪人幼學成垕移送秋曹事命下矣成垕依更數決笞三十度放送之意敢啓傳曰知道
정조 20년
獻納鄭毅祚啓曰臣於見職本不近似而賓對有命冒沒承膺及登筵席觸事生疣至被承宣之請推其在臺體宜卽引避顧緣生疎未及周旋且在鄕之僚員不請下諭輕先退出臣之愚迷顚錯益無所逃昨値日暮今始來避所失尤大以此情踪實無抗顔臺次之望請命遞斥臣職答曰其所溺職無異前諫長依啓
정조 20년
丙辰九月二十日卯時上御摛文院咸興永興本宮衣襨香祝封裹入侍時行左承旨李益運左副承旨金祖淳右副承旨魚用謙同副承旨吳鼎源記事官柳遠鳴假注書李弘謙記事官金景煥記注官金良倜直閣李始源原任待敎沈象奎檢校待敎徐有榘以次侍立上親臨封裹衣襨香祝訖上出閣門外祗送香祝命禮房承旨陪至東門外還入駐輿命書傳敎曰今日祗迎後展拜景慕宮該房知悉又命書傳敎曰景慕宮展拜時先後廂軍依標信擧行壯勇兼使大將都統提調沈頤之曰經夜齋宿勞動旣多聖體若何上曰一樣矣頤之曰寢睡水剌之節若何上曰一樣矣仍乘輿入進善門肅章門由建陽門出弘化門至觀旂橋降輿所降輿步過上曰儒生祗迎擧案幾何賤臣承命收取擧案以二十五人進奏仍乘輿至景慕宮大門外降輿至廟門外行再拜禮上曰戶判入侍賤臣承命出傳與戶曹判書李時秀偕入進前上敎曰向日展拜時以廟門修改事有下敎矣今卽修改可也時秀承命令匠手修改廟門訖上詣齋室益運曰今日動駕兵曹堂上未及待令莫重侍衛不得備員揆以事體萬萬未安參判尹弼秉參議李尙度竝從重推考何如上曰家遠之致勿推可也出擧條用謙曰今日動駕摠府侍衛未及待令揆以事體誠極未安當該摠府堂郞從重推考何如上曰依爲之出擧條還宮時至乘輿出景慕宮大門至觀旂橋降輿所降輿步過乘輿入弘化門明政門還內諸臣以次退出
정조 20년
行都承旨李鼎揆在外行左承旨李亨元坐直行右承旨李益運坐直左副承旨金祖淳坐右副承旨魚用謙坐同副承旨吳鼎源坐注書柳遠鳴仕一員未差假注書李毅采仕直事慶假注書鄭淳民仕
정조 20년
李益運啓曰明日誕日相値視事頉稟之意敢啓傳曰知道
정조 20년
李益運啓曰來二十五日朝參日次而幸行相値頉稟之意敢啓傳曰知道
정조 20년
魚用謙啓曰大司憲宋煥箕持平金壽祖鄭宗魯在外執義宋翼孝呈辭掌令吳翰源牌招啓辭未下監察茶時之意敢啓傳曰知道
정조 20년
李亨元啓曰今此幸行時本院印信當爲齎去禮曹印信一顆留院時取用何如傳曰允
정조 20년
以行都承旨洪明浩再牌不進推考傳旨傳于李益運曰許遞前望單子入之待下批牌招察任
정조 20년
承旨前望單子入之李鼎揆落點
정조 20년
判義禁前望單子入之洪良浩落點
정조 20년
魚用謙啓曰判義禁洪良浩牌不進推考傳旨今方捧入而開坐命下之後如是違牌事甚未安更卽牌招何如傳曰更爲牌招
정조 20년
魚用謙啓曰合辭方張之時憲府無詣臺之員事甚未安除在外掌令吳翰源卽爲牌招何如傳曰允
정조 20년
以掌令吳翰源牌不進罷職傳旨傳于魚用謙曰只推
정조 20년
傳于吳鼎源曰咸興永興兩本宮儀式改刊時監董裨將閑良張文逵邊將除授寫字軍官前司果李東秀高品付料看役將校折衝金成琦帖加員役以下工匠等令道臣分等施賞後狀聞
정조 20년
以水原留守趙心泰狀啓東城及棲鳳山設置間烽事傳于李亨元曰水陸間烽係是當然依狀請施行事令廟堂行會
정조 20년
以具允德趙象存囚單子傳于魚用謙曰姑放待還宮後捧供
정조 20년
以禁府都囚徒判付內金履永考律勘放金龍淳尹範益附過放送曺翬振考律草記閔致愼段待判堂出仕捧供爲良如敎
정조 20년
李亨元以兵曹言啓曰今月二十四日一兼禁軍番次矣該番將未差之代依例口傳差出何如傳曰允
정조 20년
兵曹口傳政事兼司僕將具絎落點
정조 20년
李亨元以備邊司言啓曰卽見慰諭御史李始源所啓則以爲邑婢圖頉法意甚嚴而挽近以來法綱漸隳方伯守宰之外甚至幕裨衙客無不惟意馱歸其在法紀寧不可駭分付廟堂行會各道其已頉者限以年數亟令刷還此後先自方伯守宰敢有犯此者論以制書有違之典以爲永久遵守之地事批旨內有令廟堂草記稟處之命矣邑婢耗縮誠爲諸道之痼弊苟究其本監司守令牽私許贖幕屬冊客無難率來之致前此飭令何等截嚴而終不懲畏弊復如前官長之自犯已極無嚴況此輩乎揆以法綱萬萬寒心今因繡啓有此稟處之命則不但關西爲然諸路亦應如此固當不計年數一倂推刷還賤以實其耗籍以懲其頑習而第念玆事實由於道臣守令守法奉令之不謹邑婢免賤若無啓下文書不敢私自犯手法意自來嚴重朝禁又復申明苟有一分戢礪之心何敢乃爾乎如欲論責專在道臣無論此後嚴防與已贖還賤不必更下朝令徒爲煩屑之歸爲先嚴關諸道還賤許頉之際道臣守令各自警惕更無敢如前昌犯亦無或推刷繹騷舊法申嚴新效有著則似有勝於限年數定律名之爲而此後犯者當自廟堂隨聞論勘斷不容貸竝以此意嚴飭分付何如傳曰酒色無異年前酒禁之持難卽亦今日之意設或令行於目下萬一法弛於久後則法將焉用令果孰信乎繡啓之外自有常憲爲道臣者足可按而禁之者也
정조 20년
李亨元以備邊司言啓曰北道先運襦衣作木三十七同零去核木花二千一百三十七斤零照數捧上尺量稱量後仍爲監封逢授於齎去禁軍處沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭之意敢啓傳曰知道
정조 20년
李益運以戶曹言啓曰華城城役時赴役石手施賞中所餘二名自安養上來故今已畢頒給而無案付各色工匠九十一名內八十四名次次搜覓已爲施賞其餘七名俱以私故出往鄕外云待其來現隨續頒給之意敢啓傳曰知道
정조 20년
李亨元以訓鍊都監言啓曰本局分授都城敦義門北邊近處體城六間許頹圮處明日爲始改築之意敢啓傳曰知道
정조 20년
李亨元以御營廳言啓曰本廳字內肅靖門東邊第二城廊近處頹毁體城六間許今已畢築把守軍兵把守軍兵依例撤罷而女墻仍爲始役之意敢啓傳曰知道
정조 20년
吳鼎源以義禁府言啓曰時囚罪人魚用謙以不應爲律杖一百收贖勘放事命下矣魚用謙杖一百收贖放送之意敢啓傳曰知道勘以公罪可也
정조 20년
魚用謙以義禁府言啓曰金履永杖八十收贖奪告身三等照律草記批旨內允如有功議各減一等可也事命下矣金履永五代祖光炫扈聖功臣云功減一等杖七十收贖奪告身二等之意敢啓傳曰知道前翰林吳泰曾敍用令該曹口傳還付仍令政院牌招入直可也
정조 20년
魚用謙以義禁府言啓曰曺翬振杖一百收贖告身盡行追奪照律草記批旨內允如有功議各減一等可也事命下矣曺翬振十代祖繼商靖國功臣永安尉異姓五寸親云功議各減一等杖八十收贖奪告身三等之意敢啓傳曰知道
정조 20년
吳鼎源以義禁府言啓曰魚用謙杖一百收贖放送事草記批旨內勘以公罪可也事命下矣魚用謙杖一百以公罪收贖之意敢啓傳曰知道
정조 20년
魚用謙以義禁府言啓曰時囚罪人金履永考律勘放事命下矣金履永傳旨內所謂掌務官不知屛息之義其所犯科不一而足萬一更進一步當作何許罪犯今日擧行尤爲駭然令該府拿問嚴處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣金履永杖八十收贖奪告身三等放送何如傳曰允如有功議各減一等可也
정조 20년
魚用謙以義禁府言啓曰時囚罪人曺翬振傳旨內昨冬所捧大小米以單租代捧而其中三千石零都是虛殼令該府拿問嚴處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣曺翬振杖一百收贖告身盡行追奪放送何如傳曰允如有功議各減一等可也
정조 20년
義禁府啓目前府使閔致愼原情云云傳旨問目內辭緣游辭漫漶泛稱遲晩極爲痛駭所當請刑是白乎矣曾經宣傳官勿爲請刑載在大典通編且有拿問取招之命上裁何如判付啓渠供不可取信嚴飭道伯除尋常各別詳覈狀聞而別定剛明査官十分明査俾無泛忽之弊如有疑端親執査啓事分付道臣爲良如敎
정조 20년
行都承旨洪明浩疏曰伏以臣是造化生成中一物耳頂踵皆恩夷險惟命辭受去就身非自有而至於近日人言卽朝紳之所未曾見者也其所勘擬亦彈章之所未嘗聞者也臣之向來擧行莫非臣顚錯失守之致公議之來理所必至斥之以恇怯擬之以嶺海臣當受以爲謝而已若其不齒搢紳四字乃是士夫至醜至賤之目臣雖無狀亦嘗猥從大夫之列矣受此指目將何以擧顔於淸朝乎理宜毁裂冠裳走入深山以爲自靖之計而名係朝籍不敢擅行惟思杜戶息影撫躬自悼而已伏蒙天地父母不忍終棄銓部銀臺除旨聯翩誠不知滓穢之蹤何以得此況今誕辰隔日幸行當前而近廁近察末由蠢動臣罪至此實合萬殞瞻望雲天有淚如瀉玆敢瀝血構辭疾聲哀籲於閔覆之下伏乞聖明矜臣悶隘之情察臣悲苦之辭亟命鐫臣職名仍令選府刊名仕籍以伸公議以靖私分不勝萬幸臣無任云云答曰省疏具悉卿其勿辭行公
정조 20년
丙辰九月二十一日辰時上御誠正閣諸承旨持公事入侍時行左承旨李益運左副承旨金祖淳同副承旨吳鼎源記事官柳遠鳴假注書李毅采記事官金景煥記注官金良倜檢校待敎徐有榘以次進伏訖上曰各房公事以次讀奏祖淳讀奏全羅監司徐鼎修狀啓寶城郡守尹敬喆到任事益運讀奏全羅監司徐鼎修啓本興德縣反庫事光陽縣反庫事鼎源讀奏平安監司朴宗甲啓本罪人朴枳土里嚴刑放送事上命各書判付訖上命書榻敎曰留待御史入侍遠鳴承命出與京畿都事柳畊偕入進伏上曰金浦郡守事果何如畊曰今番擧行誠爲駭然而以其治績言之專不事事民怨載路可知其不治矣上曰今番不善擧行無或以未及措置故耶畊曰以富平府使之事言之治道時雇價不欲給之蓋非無錢而然矣終日董役及其歸時錢有餘而不給專無雇民之意以此之故致民之怨矣上曰此必柔善所致矣畊曰非特幸行時不能擧行來頭事多有可憫矣上曰來頭可憫者卽何事也畊曰糶糴之政亦不能詳察都是吏鄕之邑是爲可憫矣上曰所過之邑有出道處乎畊曰初不出道矣上曰公都會何以爲之乎畊曰公都會自監營收券考試矣上曰都差使員當爲導駕自何處爲導駕乎畊曰出宮時自京爲導駕矣上曰回鑾時水原判官當爲導駕而今番則除之還宮時導駕爾當爲之矣命畊先退命書榻敎曰判義禁前望單子入之待下批牌招開坐又命書傳敎曰承旨房仍左承旨爲禮房左副爲軍士房又命書傳敎曰都承旨批下牌招察任又命書榻敎曰承旨前望單子入之待下批牌招察任上命讀奏都承旨洪明浩上疏鼎源讀奏又命書榻敎曰右副承旨魚用謙牌招益運曰冬享大祭以十月初三日擇吉入啓而受誓戒當在出宮後矣上曰誓戒在於何日益運曰二十六日矣上曰令禮判改擇日日字若在於旬間則當親祭以此言于禮判可也命退承史以次退出
정조 20년
行都承旨李鼎揆在外行左承旨李亨元坐行右承旨李益運坐直左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中加入直洪奭周仕直事變假注書鄭淳民仕
정조 20년
王大妃殿惠慶宮中宮殿內閣政院玉堂口傳問安答曰知道
정조 20년
魚用謙啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭掌令吳翰源未肅拜監察茶時之意敢啓傳曰知道
정조 20년
傳于李益運曰禮房承旨馳詣受香所奉審摘奸以來
정조 20년
金祖淳啓曰御營大將李漢豐摠戎使徐有大以東南關王廟獻官今方受香出去矣李漢豐所佩御營大將命召徐有大所佩摠戎使密符來詣還納御營廳將兵之任不可一刻無摠察之人何以爲之敢稟傳曰仍佩往來都提調摠察事從事官發牌聽傳敎摠戎使以兼使兼察事牌招聽傳敎
정조 20년
傳于金祖淳曰領議政入侍
정조 20년
傳于金祖淳曰領敦寧入侍
정조 20년
傳于金祖淳曰時原任閣臣入侍
정조 20년
傳于金祖淳曰幸行日字退定於來月
정조 20년
都摠管前望單子入之金箕性落點
정조 20년
吏曹口傳政事以洪檍爲分內醫院提調
정조 20년
李益運啓曰藥房都提調洪樂性提調沈頤之有稟達事來詣請對矣傳曰入侍
정조 20년
李益運啓曰領議政洪樂性左議政蔡濟恭領敦寧金履素判府事李秉模右議政尹蓍東有稟達事來詣請對矣傳曰入侍
정조 20년
李益運啓曰時原任閣臣有稟達事來詣請對矣傳曰入侍
정조 20년
傳于魚用謙曰前假注書曺錫中洪奭周仍察上下注書之任
정조 20년
李益運以禮曹言啓曰今九月二十二日大殿誕日陳賀諸道所封箋文中雲山郡守張夢說雖非應封官以別軍職封箋矣一體看審捧入之意敢啓傳曰知道
정조 20년
魚用謙以兵曹言啓曰依下敎巡更將校禁軍旗手等處設粥以饋之意敢啓傳曰知道
정조 20년
李益運啓曰明日齊陵忌辰祭正日再明日章陵親祭齋戒相値視事頉稟之意敢啓傳曰知道
정조 20년
丙辰九月二十二日辰時上御便殿領議政領敦寧時原任閣臣定例堂上廣州留守水原留守入侍時左副承旨金祖淳記事官柳遠鳴記注官金良倜記事官吳泰曾領議政洪樂性領敦寧金履素原任提學蔡濟恭李秉模尹蓍東二提學沈煥之原任直提學徐浩修徐龍輔鄭大容二直提學李晩秀原任直閣尹行恁金勉柱南公轍直閣李始源檢校待敎沈象奎徐有榘定例堂上沈頤之李時秀廣州留守徐有隣水原留守趙心泰以次進伏訖樂性等曰近日日候連佳聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰今日卽千秋慶辰而天氣淸朗臣等區區慶抃之忱竝切無疆之祝矣上曰近聞卿之筋力凡節經暑無減今見神觀果如所聞可幸上敎濟恭曰卿亦纔過重病而不至甚損多服涼劑始得收效云如卿筋力可謂罕有矣近日大臣多是耆老之人故皆許扶腋陞殿而卿則獨不肯扶人作行今番所愼以後行步得無蹣跚之歎乎濟恭曰較諸病前則非不憊矣尙不至於扶將之境矣上曰奉朝賀入侍賤臣承命出傳與奉朝賀金鍾秀偕入進伏上敎鍾秀曰卿之精神運動似勝於前矣向來日氣不佳故欲爲召見而未果旋聞作北漢道峰之行云想可爲疏暢矣鍾秀曰北漢道峰之遊與前者楓嶽之賞無異矣上敎履素曰卿苦辭留都故其在禮待之義不得不體諒然鞍馬之勞能不憚乎履素曰猶可强力作行矣種秀曰近日聖體若何上曰一樣矣鍾秀曰慈殿慈宮氣候何如上曰一樣矣上曰觀此問候之辭亦可見卿之精神矣三殿問安若次第爲之則起伏之際必艱於動作而殿宮問候一次竝爲省得跪起之勞此是精力周詳之驗也上敎元子宮曰拜見諸大臣可也元子宮起拜諸臣亦拜樂性曰仰瞻睿容衣尺加長而眼彩尤覺瀅朗如日星之照臨望之嚴畏矣上曰領相臂部牽引久坐寒廳慮或添損先退可也樂性先退上敎蓍東曰昨日調馬爲之乎蓍東曰昨日果爲之而御乘俱調馴矣上曰昨日調馬時軍物竝令往陳於卿家者正爲卿老母觀光地也老人罕見而喜之乎蓍東曰臣母果爲觀光而不勝感祝喜幸矣上曰卿之立朝四十年而卿母近日始見卿之榮孝蓍東曰臣曾以守令方伯得伸榮養到處天恩感祝無已矣上曰今日以前未可謂榮養百歲老人子爲大官甚爲稀貴之事矣向來右相家老人許輸送米帛傳敎中引用故相洪暹老親故事而亦嘗聞盧蘇齋有詩左相與奉朝賀知之乎鍾秀曰臣舊嘗記有今則殆盡忘之矣上曰全篇雖未記得能誦一兩句乎鍾秀誦奏一句曰一德從三台上峻百年除六壽星尊上曰果能記誦矣予之使卿誦此者正欲以卿精神之依舊誇示於人矣上敎心泰曰卿今日當下去乎心泰曰然矣上曰古之人建一橋尙刻石識事今此城役告工之後不可無銘功紀蹟之擧矣心泰曰今已治石而待之矣上曰然則使奉朝賀製之李判府書之好矣左相則處處書扁可以傳後矣仍敎濟恭曰卿行何日當先詣耶濟恭曰今日出宿城外明將發行矣上曰勿詣園所出迎于鷗浦可也上曰今番舟橋畢役於四日甚神速矣頤之曰非四日乃三日半畢役矣上曰今番橋成後當不撤以待來春乎頤之曰然矣上敎心泰曰卿等當出待於何處乎心泰曰伊日當進詣鷗浦矣時秀曰臣於明日以修理事出去矣上曰今日發行趁出宮前回還以雲劍隨駕好矣秉模曰今番幸行時自大駕出宮後至安山宿所則留都所狀啓自當依舊例出付留陣營門擧行而自華城境以後則旣有撥路從撥路馳啓事永爲定式以此意分付各營門及京畿監司華城留守處何如上曰依爲之出擧條時秀曰園幸時則都差員例是華城判官而今番京畿都事爲都差員章標不可不別給而兼哨官諸邑守令亦不可不各爲給標此則各以三四人式磨鍊以給恐好矣上曰依此爲之好矣上敎有隣曰作路處或有未及收穫之穀耶有隣曰今則幾盡收穫矣上敎心泰曰卿與戶判今日同爲下去可也仍命退諸臣以次退出
정조 20년
丙辰九月二十二日午時上御便殿左副承旨藥房提調入侍時左副承旨金祖淳記事官柳遠鳴記注官金良倜記事官吳泰曾藥房提調沈頤之以次進伏訖上曰元子女弟自數日間症類挾食發熱苦痛矣俄始見之則手足有斑粒之發見者似是痘症而待令醫官多是年老眼昏不爲行世看病者方外痘醫誰有詳明可使之人乎頤之曰如安載述李惟鐸者以痘醫經驗甚多矣上曰症勢則分明是痘而欲待外醫詳診以定其眞假安載述李惟鐸自本院卽爲招入可也頤之曰近日日氣寒煖適宜雖以閭閻言之痘運極吉到處至順云矣上曰國朝古例宮中有痘患則或移御或出避主第皆因時原任大臣請對擧行而聞肅廟朝移次於都摠府今之摛院卽昔之摠府也其在爲所重之道暫爲移次似不妨而遠移則旣多非便摛院之前例事不偶然今欲與元子移住內閣建陽一路勿使相通此闕門鑰自此開閉則與各闕無異矣慈宮仍御此處分提調差出以爲直宿承旨則以入侍承旨當點下於副提調望亦爲直宿可也上曰陵幸勢將退期早爲分付然後可使外間知之仍命書傳敎曰幸行日字退定於來月又命書榻敎曰摠府堂上中時帶軍門人許遞前望單子入之待下批牌招察任上曰在所重之義姑爲移次而雖使同處未必同經矣戊寅年淸衍郡主患痘而予則至辛巳始痘其後稍久二郡主始痘今番亦必如予之所經矣醫官奏以安載述則待令李惟鐸則在外未及入來上曰載述招來載述入來立於階上敎曰爾見發斑之狀則能辨眞假乎載述曰診察則庶可知之矣上曰與待令諸醫同爲入見好矣上曰卿等姑爲留待仍起入內少間還御敎曰安載述以爲痘症分明而當用紫草茸云提調出去限二兩重覓入可也上曰檢校待敎入侍賤臣承命出與檢校待敎徐有榘偕入進伏上敎有榘曰大酉齋連爲點火乎有榘曰逐日點火矣上曰卽爲出去更飭點火可也仍命退諸臣以次退出
정조 20년
丙辰九月二十二日申時上御摛文院時原任大臣閣臣藥房提調請對入侍時行右承旨李益運假注書李毅采記事官金景煥吳泰曾領議政洪樂性左議政蔡濟恭領敦寧金履素判府事李秉模右議政尹蓍東藥房提調沈頤之二提學沈煥之原任直提學金載瓚鄭大容徐龍輔直提學李晩秀檢校直閣金勉柱原任直閣尹行恁南公轍直閣李始源原任待敎沈象奎檢校待敎徐有榘以次進伏訖樂性曰伏聞翁主痘漸已發表症候極順不勝喜幸而旣有所重且有列聖朝已例大殿元子卽爲移御恐不可已故敢此仰達矣上曰移御摠府肅廟朝沖年已行之例而宮中傳之今之內閣古之摠府今番亦欲依此爲之矣出擧條上曰先朝甲子年移御慶熙宮時事卿或記有乎樂性曰臣於其時以分司官入直於慶熙宮矣上曰在昔列聖朝如此之時未嘗必爲移御顯廟朝出御主第云矣今此內閣之移御事甚便好相距亦甚遠古摠府之名亦豈非已例之好乎蓍東曰痘之發花今至何境上曰三日大痛今朝亦未及知卿等筵退後始於手足有數三點發見而召入安載述診視則謂以心經痘以紫草茸蟬退爲茶飮調淸心半丸用之始得穩眠而顆粒紅潤載述質言順痘矣仍敎樂性曰卿家今番痘憂安載述見之云載述術業果精詳乎樂性曰載述以近來痘醫稍有名稱而臣家痘憂最爲平順之類不但臣家近時此症擧皆聖類宮中痘憂幸値此心切喜幸上曰卿於今日再入得無憊乎樂性曰喜幸之心旣切形役之勞自忘矣樂性曰今伏承移御之敎隔一宮墻外間太近將臣中一員還御前使之來待于闕門近處直房兵判亦令入直于闕門內公廨摠府堂郞各二員移直于兵曹堂郞直所摠府原入直堂郞則依前入直之意分付何如上曰依爲之出擧條樂性曰建陽今不得往來慈宮差備不可無藥院待令分提調一員差出與承旨一員入直擧行何如上曰依爲之出擧條樂性曰摛文院移御後朝廷問安當爲之而臣等則當間日承候以伸下情矣上曰依爲之廷候還御後爲之可也出擧條上曰承旨當住何處益運曰同副承旨以守廳在本院其餘承旨今方依下敎來待于玉堂矣上曰玉署稍遠南所衛將等入直處來待而承旨一人留待於閣門內壯勇大將依領相擧條批旨來留吏曹直房廳好矣濟恭曰臣方待罪都監都提調還御間當留待闕外矣樂性曰禁衛都提調豈異於都監都提調乎上曰若然則金領敦李判府外諸大臣竝爲來待乎左相精力旣强旺無或爲說之如此領相何可爲此言耶至於右相以篤老侍下亦難於屢日離側李判府雖無兼管營務與左右相分日來住於闕外似不妨矣上曰通化宣化門鑰送於副提調入直處以爲開閉之地內閣大門門鑰政院主管開閉可也上曰元子宮今番則似無經痘之慮今年暑濕後亦一向安過矣忽於日前微有不平之氣過數日後旋卽差愈曾聞當痘憂盛行時有若微感而卽差則例不經痘云矣有所重焉故不得不移次而雖在一房之內未必皆爲予亦於戊寅年光恩副尉郡主患痘時同處而不痘其後四年辛巳始爲之矣上曰動駕當値來月旬前後其時日氣恐値稍寒矣然而九月天氣之一向暄暖似無如今年旬日之間似不甚寒矣蓍東曰今年節序甚晩十月旬望豈至過寒乎仍命退
정조 20년
行都承旨李鼎揆在外行左承旨李亨元坐直行右承旨李益運加入直左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中加入直洪奭周仕直事變假注書鄭淳民仕
정조 20년
李益運啓曰自明日還御間視事頉稟之意敢啓傳曰知道
정조 20년
魚用謙啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳翰源未肅拜監察茶時之意敢啓傳曰知道
정조 20년
李益運啓曰左議政蔡濟恭領敦寧金履素判府事李秉模右議政尹蓍東爲承候來待矣傳曰入侍
정조 20년
李益運啓曰藥房提調沈頤之爲承候來待矣傳曰入侍
정조 20년
李益運啓曰時原任閣臣爲承候來待矣傳曰入侍
정조 20년
傳于魚用謙曰行首宣傳官改差令該曹口傳差出
정조 20년
兵曹口傳政事以金爔爲宣傳官
정조 20년
魚用謙以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
丙辰九月二十三日辰時上御摛文院時原任大臣閣臣藥房提調承候入侍時行左承旨李亨元假注書洪奭周記事官金景煥吳泰曾左議政蔡濟恭領敦寧金履素判府事李秉模右議政尹蓍東藥房提調沈頤之內閣提學沈煥之原任直提學金載瓚鄭大容徐龍輔直提學李晩秀原任直閣金勉柱尹行恁南公轍直閣李始源檢校待敎沈象奎徐有榘以次進伏訖濟恭等曰日氣寒冷移次經宿聖體若何上曰一樣矣此處房舍新建且地狹故間架甚窄矣濟恭等曰王大妃殿氣候若何上曰一樣矣濟恭等曰惠慶宮氣候若何上曰俄者聞候一向安寧下情萬幸矣濟恭等曰元子宮氣候若何上曰安過矣濟恭等曰翁主痘症今爲發斑中日一向安順乎上曰旣不相通雖未得詳知而大體平順云矣蓍東曰昨午穩眠亦是極順之症矣上曰今日日氣淸朗尤可喜也濟恭曰日氣之寒暖亦有關於痘症矣上曰昨日卿等擧條批旨中雖曰今之內閣卽古之摠府云而肅廟時摠府卽今之璿源殿也今此內閣乃厥後所設之摠府故閣中老松世傳爲劉希慶家所種地雖相殊摠府之名則亦相同矣上曰今日卿等須早退而領相昨退後得無所損乎濟恭曰今日必欲入來而未能云矣上曰今年年分狀啓戶曹所劃之總必應不足矣濟恭曰雖値大登戶曹之總每患難準矣上曰當初則戶曹以全不給災欲爲磨勘此豈成說乎濟恭曰幸因聖敎雖有俵災尙不無不足之慮蓋今年年事八路均登而以數千里之廣難保其無一二畝之陳荒雖粒米狼戾之時若或陳荒之徵稅則其爲民冤豈以豐歉而有異乎且況關西一路所俵之災在於水患之前亦合更爲加劃矣上曰今則秋事幾盡收穫乎蓍東曰所餘者不過十分之二三矣上曰西北兩道初何無總乎蓍東曰北道則臣雖未知而關西則初無量案矣濟恭曰邊上之民與他自別卽今數百年升平雖看作尋常而蓋想其當初設施專出於慰悅邊民故平原曠坪耕墾相連之地問其稅則至薄臣嘗於藩任發巡時路傍民訴輒以給災慰諭而默察其情不甚爲悅大抵西路與三南有異三南則膏沃之野定賦頗厚故民之納稅把束亦惜此道則本稅旣輕些少增減不足爲欣戚矣上曰藥房提調進前頤之進前上曰慈宮所進御湯劑問于康命吉方文書入慈宮湯劑每每自內煎進者蓋欲親自監視而今則有所俗拘予亦移次在此自藥房煎進可也仍命書榻敎曰惠慶宮進服養胃湯五貼製入上曰慈宮筋力康旺蔘劑不能多進而瓊玉膏以涼潤之故爲當劑此甚喜幸處也蓍東曰瓊玉膏自上亦爲進御則誠好矣臣嘗聞諸醫言四十後五十前最爲良劑云矣上曰予何必服瓊玉膏乎煥之曰秋務方殷而守令之差員上來者甚多矣上曰差使員守令除朝辭下送未下直守令當日內下直出榻敎亨元曰都承旨今方在外承旨五人中一人別入直一人守廳二人坐直餘者只是一人同爲直宿似好注書一人亦令直宿於本院宜矣上曰竝依此爲之仍命退諸臣以次退出
정조 20년
行都承旨李鼎揆在外行左承旨李亨元坐行右承旨李益運坐直左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中仕洪奭周仕直事變假注書鄭淳民仕
정조 20년
傳于魚用謙曰右副承旨入侍
정조 20년
李益運以奉常寺都提調意啓曰東籍親耕田所種皮唐黍打作則所出爲四石三斗稻打作則所出爲四石九斗皮粘粟打作則所出爲九斗豆打作則所出爲一石三斗太打作則所出爲二石三斗之意敢啓傳曰知道
정조 20년
魚用謙以御營廳言啓曰本廳來十月十一月兩朔應立中部左司屬全羅右道五哨軍兵五百十七名今已逢點整齊矣十月初一日與前司軍兵替代立番後舊軍放送之意敢啓傳曰知道
정조 20년
魚用謙以御營廳言啓曰本廳來十二月丁巳正月兩朔應立中部中司屬全羅右道二哨忠淸右道三哨合五哨軍兵十一月二十五日京中逢點十二月初一日與左可軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 20년
丙辰九月二十四日辰時上御摛文院右副承旨藥房提調入侍時右副承旨魚用謙假注書曺錫中記事官金景煥吳泰曾藥房提調沈頤之二提學沈煥之原任直提學鄭大容徐龍輔直提學李晩秀檢校直閣金勉柱原任直閣尹行恁南公轍直閣李始源原任待敎沈象奎檢校待敎徐有榘以次進伏訖頤之曰朝來霜氣頗寒聖體若何上曰纔過二夜尙未整頓終日無移步之地食飮亦不善下矣頤之曰昨日自藥房進水剌而恐不如尙饍所進矣上曰飯則甚好而以不能行氣不得多進矣頤之曰王大妃殿氣候何如上曰一樣矣頤之曰惠慶宮氣候何如上曰伏聞一向安寧而看護痘憂或多終夜之時而予則移次便處下情不勝伏慮慈宮以喜悅之心不以勞動而有妨爲敎矣痘症雖茶飮亦不必用云自昨已有脹意亦能粥飮大體平順矣頤之曰元子宮氣候何如上曰一向安過來此初見之地遊戲大樂矣頤之曰居處凡節或恐有齟齬之端矣上曰常時居處有若閭閻之行廊故無處而不自得矣上敎煥之曰諸閣臣誰出誰入煥之曰晝則竝來待而夜直姑未決定矣上曰分三番輪直而入直外則皆使出去可也李始源則行役之餘也今明日則不必入來矣上敎用謙曰承旨中副提調及守廳直外三員竝爲坐直一員則輪回出去上下注書亦替番可也內閣與政院分直於弘文館本館入直移送藝苑可也兵判亦年老豈可連日入直乎藥房提調亦或間日出去好矣頤之曰臣雖待令藥院終日無事與在家無異矣用謙曰視事頉稟旣入啓輪對受點單子何以爲之耶上曰待下敎受點可也仍命退諸臣以次退出
정조 20년
行都承旨李鼎揆在外行左承旨李亨元坐直行右承旨李益運坐左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中仕直洪奭周仕事變假注書鄭淳民仕
정조 20년
藥房提調沈頤之行右承旨李益運啓曰移次已至多日寢御慮或疎冷伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道
정조 20년
魚用謙啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 20년
李亨元啓曰左議政蔡濟恭領敦寧金履素判府事李秉模右議政尹蓍東爲承候來待矣傳曰入侍
정조 20년
魚用謙啓曰幸行旣命停止壯勇大將金持默卽爲牌招兼察壯勇大將李敬懋所佩虎符及傳令牌還爲傳授何如傳曰允
정조 20년
魚用謙以都摠府言啓曰入直軍兵等中日習射還御間停止之意敢啓傳曰知道
정조 20년
魚用謙以兵曹言啓曰來十月十一月當上番騎兵二百四十六名依定式本曹點考後仍令該曹襦衣題給之意敢啓傳曰知道
정조 20년
魚用謙以訓鍊都監言啓曰依下敎永肅門把守軍三十名處設粥分饋之意敢啓傳曰知道
정조 20년
丙辰九月二十五日辰時上御摛文院藥房入診時原任大臣承候入侍時藥房提調沈頤之行左承旨李亨元行右承旨李益運假注書曺錫中洪奭周記事官金景煥吳泰曾左議政蔡濟恭領敦寧金履素判府事李秉模右議政尹蓍東內閣提學沈煥之原任直提學鄭大容徐龍輔檢校直閣金勉柱原任直閣尹行恁南公轍檢校待敎沈象奎以次進伏訖濟恭等曰移次已至多日日氣亦頗寒冷聖體若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣濟恭等曰元子宮氣候若何上曰昨亦穩過而卿等入來之時每早故不得出見矣濟恭曰翁主痘症今爲起脹初日亦爲一向極順乎上曰雖未續續詳聞而大抵一樣平順云矣頤之曰醫官已待令使之入診宜矣上曰入診置之醫官從便退立於稍遠之地可也上曰今日卽陵幸初定之日而日氣則甚好矣濟恭曰陵園幸行有退定於來月之命聖心之憧憧非不仰認而臣之愚見終有所難處以事勢度之退定之期當在來月旬望之間冬候難以預料若於其時適値初寒則聖體之多日勞動輿情不勝悶慮且列邑許久等待之際難保其必無貽弊於民人臣意則今秋陵幸特爲停止以此意趁卽頒下於外邑爲好故敢此仰達矣蓍東曰左相所達誠有意見卽賜允從好矣上曰依爲之出擧條上曰予亦不無此意而或恐反貽民弊故尙今趑趄且獻陵展拜欲於今春爲之而未果矣今番陵幸若又停止則獻陵展謁又將次次遲退是爲悶然矣上曰舟橋則雖明年亦當用之今此先設亦無所妨矣蓍東曰工匠已熟費日不多今番以船三十六隻亦於數日內造成物役所入亦不甚夥矣頤之曰舟橋衛護船以水上船留待矣今則姑爲放送乎上曰依此爲之上曰太廟冬享以何間擇入乎益運曰初七十一爲吉云矣上曰廟享不可踰旬以初七爲之蓍東曰金文靖從享以初定日字恐難擧行以退定之意分付禮曹何如上曰從好爲之可也濟恭曰領相今日必欲入來昨午以後眩氣大作不果入而俄者送言於臣等矣上曰初寒之傷人甚於隆冬領相豈可入來乎還御後承候時如可强則入來好矣卿亦豈可間日輒入乎再明則須勿入也濟恭曰臣之事臣自知之入來少無所妨矣上曰夏間不節食亦豈自知之事乎須勿入來濟恭曰當入而不入則心反不安矣上曰間日承候大臣各二人輪回爲之似無不可矣藥房提調之連日入直亦爲之悶然矣濟恭曰提調將作萬里之行雖行具一節亦應有在家營辦之事而此時此任實無出直之路矣上敎煥之等曰卿等入番當次外亦皆早退仍命退諸臣以次退出
정조 20년
魚用謙啓曰新除授永宗僉使金爀除朝辭赴任密符則前僉使吳載衡所佩密符傳授後新舊僉使形止狀聞諭書則追後上來祗受事命下矣以此意新舊僉使處一體下諭何如傳曰允
정조 20년
丙辰九月二十六日辰時上御摛文院右副承旨藥房提調入侍時行右承旨李益運右副承旨魚用謙假注書洪奭周記事官金景煥吳泰曾藥房提調沈頤之內閣原任直提學徐龍輔鄭大容直提學李晩秀檢校直閣金勉柱原任直閣南公轍直閣李始源檢校待敎沈象奎徐有榘以次進伏訖頤之等曰霜氣頗寒聖體若何上曰一樣矣頤之等曰王大妃殿氣候若何上曰一樣矣頤之等曰惠慶宮氣候若何上曰伏聞一向安寧矣頤之曰昨承有膈滯之候下情不勝悶鬱矣上曰只緣不能行氣而然矣頤之曰翁主痘症一向平順乎上曰今是起脹中日而昨夜已有膿意可謂聖痘矣頤之曰昨聞醫官言元子宮氣候亦一樣云萬萬喜幸矣上曰房子甚窄故朝起時頗有鬱意而晩來則漸愈矣命書榻敎曰王大妃殿進御參橘茶自今日一貼式煎入頤之曰王大妃殿湯劑有煎入之命伏未知有何症候而然乎上曰移次以後自多貽勞之端故欲進調理之劑而別無症候矣上曰拜表不遠提調久未出去而藥院之直無可推移之道甚可悶也頤之曰行具幾皆整辦而臣則所居房室旣已溫煖往往亦沾水剌餘味雖多日直宿少無難處矣上曰藥院所進之飯食輒善下亦異常矣頤之曰羅蔘好品餘者無多王大妃殿湯劑以何蔘煎入乎上曰羅蔘雖少好品必勝貢蔘以此煎入可也京貢蔘則何時入來乎頤之曰連爲關促而姑未上來矣頤之曰駝駱自來月初一日當爲進上矣上曰還御後進上可也上曰舟橋船隻何以爲之乎頤之曰水上水下船皆已放送舟橋則已以經冬之意諭於渠輩而雖或已坼之後工役不煩人又樂赴亦可以不日改建矣上曰左相明日勿爲入來之意遣兼史傳諭上曰城隍祭獻官以右尹陞實改付標命書榻敎曰惠慶宮進服蔘香飮一貼製入仍命退諸臣以次退出
정조 20년
行都承旨李鼎揆在外行左承旨李亨元坐直行右承旨李益運坐左副承旨金祖淳加省記右副承旨魚用謙坐直同副承旨吳鼎源守廳直注書柳遠鳴加省記一員未差假注書曺錫中仕洪奭周仕直事變假注書鄭淳民仕
정조 20년
魚用謙以備邊司言啓曰卽見平安監司朴宗甲災實分等狀啓則平壤等二十邑旣不被水而終始無痒又以退霜而早晩俱熟雖謂之罕有之樂歲諒非過語安州雖是水災中一邑而水過處不過兩江之壖若干坪田而已定州等七邑當初水潦不甚爲災末稍收穫又能豐登置之稍實義州等十四邑山沿之間豐歉懸殊坊里之內荒稔差異以被災較成實則雖就其最甚邑論之猶不過三四分之一矣等以上之以至十之一二十之一而且有餘分則其熟多災微之實不可以暫經水患而斷以尤甚置之之次大抵今年農形大都登熟實無分等之可論而只緣水潦之浸汎致有等數之區別至於尤甚名色元無可擬之處不爲擧論後錄諸條竝請令廟堂稟旨分付矣其一之次邑尤甚面里還米限折半以相當穀準折代捧待明秋還作本色事也其一義州昌城新舊還若令竝督則被災之類無所相資兩邑舊還姑勿竝督其餘之次十二邑抄出尤甚面里舊還限折半仍停事也其一推奴徵債限明秋防塞事也本道穡事初秋前後則可謂大登而八月之雨爲災於沿江諸邑幾致民人蕩析之患厚蒙朝家蠲恤之恩旋幸結構而民得奠接水退而穀免全棄且被水面里之外則皆是大同之豐今此列邑形止之陳聞不無斟量於其間分等事依狀請施行舊還則義州昌城之盡數停捧十二邑尤甚面里之限折半停捧事及還米準折代捧事亦似稱停竝依狀請施行其外稍實二十八邑舊還則待廟堂知委準數捧上爲辭則此乃各年停退條盡數收捧之謂也合各穀爲二十一萬二千三百五十石零也不苛不撓宿逋盡充則其爲公私之幸爲如何哉亦依狀請施行推奴徵債雖値登稔輒請防塞便作諸路按例之事亦依狀請施行何如傳曰允道狀所謂舊還之分數停退外餘當準捧云者其說旣駭且惑爲西民深悶其方伯之若是生疎舊還徵捧分排之規廟堂稟定石數行會諸道而諸道都數要不越十萬二十萬則今聞關西舊還當捧至爲二十餘萬不計年條久近不顧已例有無自請一時準捧若用此例於諸道則幾百萬石亦當竝徵於今年八道四都將無一包之未收乎不矜其不能只以不苛不撓四字宛委諷諭泛言依狀請施行未知十分爲當道伯爲先越俸舊還一款更爲稟處可也
정조 20년
丙辰九月二十七日辰時上御摛文院時原任大臣藥房提調承候入侍時右副承旨魚用謙假注書曺錫中記事官金景煥吳泰曾領敦寧府事金履素判中樞府事李秉模右議政尹蓍東藥房提調沈頤之二提學沈煥之原任直提學徐龍輔直提學李晩秀直閣李始源檢校待敎徐有榘以次進伏訖履素曰冷雨終朝聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰元子宮氣候何如上曰好在矣履素曰貴主痘患今至何境聞一向平順云不勝欣幸矣上曰自再昨慣濃而今夕以後則可始收靨矣上敎蓍東曰箕伯年分狀啓何其循例回啓耶雖曰大登舊還豈可盡捧身爲道伯寧有自請準捧之例乎且況關西舊還至於卄餘萬石之多則以何力量能得一年內準捧乎設令有準捧之地俾有若干零餘者儘爲朝家恤民之政而箕伯之不計年之久近不論穀之多寡直以準捧二字狀請者誠極生疎而廟堂之無一言依此請施者恐非十分道理故朝下判付之只使廟堂更稟而道伯之止於越俸蓋慮道伯之見輕於道內也蓍東曰道伯之旣請準捧者有難自廟堂使之不準捧故不得不以依狀請施行之意草記而草記之中枚擧舊還石數之爲二十餘萬者蓋爲其許多石之一時難捧而以備睿覽恭俟自上處分矣上曰勿論關西及他道舊還徵捧自當有限年之道自壬子舊還爲始徵捧則似好矣蓍東曰前以此事亦有所奏矣今若限年限年以前無可捧之日畢竟歸於蕩減之中臣意則勿限年數先自最久條分數捧之好矣上曰此是右相所嘗經綸者而以其守經之論故予亦頷可矣蓍東曰諸道舊還都數爲一百十八萬八千三百餘石當此均豐之歲雖準數收捧未爲不可而新舊竝督民力有未舒之慮姑就原數中限四分一磨鍊多寡分數則農形穀數道各不同參量事勢最少處全數折半最多處自三分一至五分一以準四分一之數各該道臣亦視此爲例詳察事勢農形勝而穀數少處全數收捧爲關西沿邊被災諸邑則勿爲分排要令穀數捧而民力均近年以來舊還收捧每以最近年條磨鍊故久遠者畢竟都歸於蕩減之中穀簿耗縮誠非細憂今年則必自最久條爲始以次收捧之意嚴飭分付何如上曰依爲之出擧條蓍東曰關西分等狀啓覆奏舊還事批旨有更爲稟處之命矣今年諸道舊還收捧大略以元數中四分一分排則關西舊還當捧條爲五萬二千石零就此數中詳察各邑農形及災實均排準捧之意擧條啓下後更爲分付何如上曰依爲之出擧條上曰今日雨勢如此陵幸若果爲之則當於安山郡値此雨矣頤之曰陵幸之停止今日思之有若天助矣上曰穡事幾盡收穫而𪍷秫等未及收者無損傷於此雨否頤之曰𪍷秫自是耐雨之穀而且皆堅熟似無所損者船運之道大有益矣仍命退諸臣以次退出
정조 20년
有政吏批判書沈煥之內閣進參判黃昇源進參議韓用龜進行左承旨李亨元進以曺喜有爲獻納洪明浩爲禮曹參判尹弘烈爲同義禁宋益鼎爲戶曹佐郞金羲淳爲槐山郡守
정조 20년
兵批判書鄭好仁進參判尹弼秉參議李尙度病參知吳泰賢入直右副承旨魚用謙進以李太亨爲副摠管李溥萬爲五衛將姜晦煥爲慶熙將同知金大瑞僉知崔鳳麟金在信大護軍李秉鼎護軍洪明浩徐有秉副護軍宋銓副司直李益恢鄭毅祚以上竝單付